送王知復宰建德
作者：樓鑰
朝代：宋

paragraphs: 筮仕一何早，字民一何遲。
歷歷三十年，中間多險巇。
宦途祇平進，分寸窮攀躋。
最後官胄監，一蹴黄金閨。
低徊能自愛，風鷁甘退飛。
寧爲紅蓮幕，往尋武陵谿。
親黨多勸止，君去獨不疑。
治家有賢媛，應門委佳兒。
安居捨大厦，列屋間歌姬。
風霜登客路，單車如雞棲。
勇決有如此，端是英雄姿。
有志事竟成，不後一年期。
明詔趣鵷班，壯縣催瓜時。
贏得爲君子，否泰相因依。
古郡足蕭灑，年來困征追。
守宰俱賢明，斯民其庶幾。
杭葦欲走別，有足如縶維。
舉酒向西望，離愁渺天涯。
惟君才素高，邑若不足爲。
謂難易將至，謂易後難支。
老我百念冷，安能效良規。
猶記簿領初，過庭聞舊詩。
惟畏爲過寡，惟勤無功虧。
遺訓儼如在，終身當誦之。